## Odluka o osnovnim obilježjima prigodnoga optjecajnoga kovanog novca od 25 kuna "Republika Hrvatska kandidat za članstvo u Europskoj uniji 18. VI. 2004."

### NN 88/2005 (20.7.2005.), Odluka o osnovnim obilježjima prigodnoga optjecajnoga kovanog novca od 25 kuna "Republika Hrvatska kandidat za članstvo u Europskoj uniji 18. VI. 2004."

# HRVATSKA NARODNA BANKA

**1751**

Na temelju članka 20. i članka 38. stavka 3. pod
n) Zakona o Hrvatskoj narodnoj banci (»Narodne novine«, br.
36/2001.) Savjet Hrvatske narodne banke na sjednici održanoj 13. srpnja 2005.
donio je

## ODLUKU

### O OSNOVNIM OBILJEŽJIMA PRIGODNOGA OPTJECAJNOGA KOVANOG NOVCA OD 25 KUNA »REPUBLIKA HRVATSKA KANDIDAT ZA ČLANSTVO U EUROPSKOJ UNIJI 18. VI. 2004.«

1. Hrvatska narodna banka izdaje prigodni
optjecajni kovani novac od 25 kuna u povodu obilježavanja stjecanja kandidatskog statusa Republike Hrvatske za članstvo u
Europskoj uniji 18. VI. 2004.

2. Prigodni optjecajni kovani novac iz točke 1.
ove odluke izdaje se u količini od 30 000 komada i u ukupnom iznosu od
750.000,00 kuna.

3. Prigodni optjecajni kovani novac od 25 kuna
izrađen je od dvodijelne kovine. Jezgra novca izrađena je od slitine 92% bakra,
6% aluminija i 2% nikla, a prsten od slitine srebrnasta sjaja, koja se sastoji
od 75% bakra i 25% nikla.

4. Prigodni optjecajni kovani novac od 25 kuna
ima oblik pravilnog dvanaesterokuta, kojemu opisana
kružnica ima promjer 32 milimetra. Prigodni optjecajni kovani novac od 25 kuna
ima masu od 12,75 grama. Jezgra ovog novca ima promjer od 18 milimetara i masu
od 4,05 grama. Prsten ima unutarnji promjer od 18 milimetara i masu od 8,70
grama.

5. Prigodni optjecajni kovani novac od 25 kuna s
lica izgleda ovako: unutar jezgre kovanog novca smješten je prikaz dvaju
kvadrata koji simboliziraju Republiku Hrvatsku i postavljeni su jedan iznad
drugog s povezanim vrhovima, a njihove rubove u dinamičnoj kretnji tvore tri
linije simbolizirajući pleter, povijesnu hrvatsku ornamentiku. Linije u desnom
vrhu donjega većega kvadrata nisu spojene i simboliziraju otvorenost Republike
Hrvatske prema Europskoj uniji, tvoreći ujedno prijelaz u prsten kovanog novca,
unutar kojeg je postavljeno dvanaest zvjezdica, simbola Europske unije,
protkanih trima linijama – hrvatskim pleterom, što iskazuje nakanu Republike
Hrvatske da postane sastavni dio Europske unije. U sredini, uz donji rub,
istaknut je datum »18. VI. 2004.«, omeđen s lijeve strane kvadratićem, a s
desne zvjezdicom. U nastavku datuma, s lijeve na desnu stranu ispisan je tekst
»REPUBLIKA HRVATSKA KANDIDAT ZA ČLANSTVO U EUROPSKOJ UNIJI«, koji zatvara krug
na kovanom novcu.

6. Prigodni optjecajni kovani novac od 25 kuna s
naličja izgleda ovako: u središnjem dijelu jezgre kovanog novca nalazi se
brojčana oznaka nominalne vrijednosti »25«. Kroz konture brojaka vidi se kuna
zlatica okrenuta nadesno, a njezino je tijelo ukomponirano u brojčanu oznaku
nominalne vrijednosti. U donjem središnjem dijelu prstena kovanog novca
smješten je grb Republike Hrvatske. Na kružnu površinu prstena, lijevo od grba,
položena je grančica lovora u cvatu, a desno grančica hrasta lužnjaka s
plodovima. U gornjoj kružnoj površini prstena istaknut je natpis »REPUBLIKA
HRVATSKA«.

7. Obod je prigodnoga optjecajnoga kovanog novca
od 25 kuna gladak.

8. Autor idejnoga i likovnog rješenja jest Damir
Mataušić, akademski kipar.

9. Ova odluka stupa na snagu danom objave u
»Narodnim novinama«.

O. br. 671/2005.

Zagreb, 13. srpnja 2005.

Predsjednik Savjeta

Hrvatske narodne banke

Guverner

Hrvatske narodne banke

**dr****. sc. Željko Rohatinski**, v. r.

Odluka, NN 88/2005-1751